CPALLไม่หวั่นการเมืองร้อนลุยเปิดสาขาใหม่
&nbsp;โพสต์ทูเดย์ &#8212; CPALL ไม่หวั่นการเมืองปะทุ เดินหน้าขยายสาขาใหม่ทั่วประเทศ มั่นใจผลงานไตรมาสแรกแจ่ม ส่วนทั้งปีขอดูการเมือง กระทบผู้บริโภคหรือไม่
11 ส.ค. 2554

โพสต์ทูเดย์ — CPALL ไม่หวั่นการเมืองปะทุ เดินหน้าขยายสาขาใหม่ทั่วประเทศ มั่นใจผลงานไตรมาสแรกแจ่ม ส่วนทั้งปีขอดูการเมือง กระทบผู้บริโภคหรือไม่
นายเกรียงชัย บุญโพธิ์อภิชาติ ผู้ช่วยกรรมการผู้จัดการ ด้านการเงินและนักลงทุนสัมพันธ์ บริษัท ซีพี ออลล์ (CPALL) เปิดเผยถึงสถานการณ์การชุมนุมของกลุ่มคนเสื้อแดงที่ปักหลักอยู่ที่แยกราชประสงค์ตั้งแต่วันที่ 3 เม.ย.ที่ผ่านมาว่า ขณะนี้บริษัทยังไม่ได้ปรับแผนการดำเนินงาน โดยยังคงเดินหน้าเปิดสาขาใหม่อย่างต่อเนื่อง โดยเฉลี่ยกว่า 100 สาขาต่อไตรมาส ส่งผลให้ทั้งปีนี้เปิดสาขาใหม่ตามแผนงานเดิมที่ 450 สาขาทั่วประเทศ 
“เรายังเดินหน้าเปิดสาขาใหม่ต่อเนื่อง การเมืองไม่ได้ทำให้เราปรับเปลี่ยนแผนแต่อย่างใด ทั้งปีเราวางแผนจะเปิด 450 สาขา ดังนั้นเฉลี่ยในแต่ละไตรมาสน่าจะเปิดได้กว่า 100 สาขา” นายเกรียงชัย กล่าว 
สำหรับผลการดำเนินงานในไตรมาสแรก ปี 2553 นี้ คาดว่าอยู่ในแนวโน้มที่ดี เพราะยอดขายยังดี ขณะที่ปัญหาการเมืองภายในประเทศยังไม่ได้มีผลกระทบต่อความเชื่อมั่นผู้บริโภคในช่วงไตรมาสแรกของปีนี้ เพราะเหตุการณ์ความรุนแรงเพิ่งเกิดขึ้นในช่วงไตรมาส 2 ปี 2553 ดังนั้นทั้งปีขอรอดูการเปลี่ยนแปลงของพฤติกรรมผู้บริโภคก่อนที่จะประเมินถึงผลกระทบต่อบริษัท 
ทั้งนี้ เดิมวางเป้าหมายยอดขายปี 2553 เติบโต 1015% จากปีก่อน
“ไตรมาสแรก ปี 2553 ยังโอเค เรื่องการเมืองนั้น ผลกระทบยังไม่สะท้อนเข้ามาในไตรมาสแรก ต้องรอดูผลกระทบ ที่เกิดขึ้นต่อไปว่าจะส่งผลต่อความเชื่อมั่น ผู้บริโภคอย่างไร แต่หากผลกระทบต่อพฤติกรรมผู้บริโภคไม่ได้เกิดในแง่ลบ ก็ไม่น่าจะส่งผลอะไรมากนัก เราโชคดีที่มีสาขาจำนวนมาก กระจายอยู่ทั่วประเทศ ซึ่งแม้จะมีสาขาที่อยู่ใกล้พื้นที่ผู้ชุมนุมบ้าง” นายเกรียงชัย กล่าว
ด้านบริษัทหลักทรัพย์ (บล.) ดีบีเอส วิคเคอร์ส แนะนำ ซื้อ CPALL เนื่องจากมองว่าบริษัทมีความสามารถการทำกำไรที่ดี และงบดุลที่แข็งแกร่ง โดยประเมินราคาพื้นฐานของหุ้นอยู่ที่ 27.75 บาท ซึ่งประเมินด้วยราคาต่อกำไรสุทธิ (P/E) ปี 2553 ที่ 20 เท่า และคาดการณ์อัตราผลตอบแทนเงินปันผลปี 2553 ที่ 4.0%
บล.ทิสโก้ แนะนำซื้อหุ้น CPALL เช่นกัน โดยให้ราคาเป้าหมายหุ้นที่ 27 บาท ขณะที่ บล.นครหลวงไทย แนะนำซื้อเก็งกำไร มูลค่าเหมาะสม 25 บาท ด้านหุ้น CPALL วานนี้ปิดที่ 26 บาท ลดลง 1.50 บาท มูลค่าซื้อขาย 468.05 ล้านบาท